
Nemlineáris viszkoelasztikus folyadék reometriai szimulációja végeselemes módszerrel

A szilikonolajokat (PDMS) széles körben használják az alapkutatástól az ipari
alkalmazásokig, ezért reológiai paramétereik mérése és modellezése alapvető fontosságú sok
felhasználási területen.
A szilikonolaj viszkozitása függ a nyírási sebességtől és a hőmérséklettől, továbbá ez az
anyag elasztikus tulajdonságokkal is rendelkezik. Ezek együtt nemlineáris viszkoelasztikus
viselkedést eredményeznek, aminek a pontos ismerete nélkülözhetetlen a komplexebb
alkalmazások esetén. Ehhez az anyag konstitúciós egyenletét kell ismerni, ami olyan anyagi
paramétereket tartalmaz, amelyeket legpontosabban rotációs reométerrel lehet megmérni.
Mivel a PDMS egy nemlineáris viszkoelasztikus folyadék, kialakul benne a nyírás irányára
merőleges mechanikai feszültség is. Ennek következtében a folyadék felkúszik a reométer
mérőszárára (Weissenberg – effektus). Kíváncsiak voltunk arra, hogy a kúszás mértéke
mennyire befolyásolja a mérési folyamatot illetve annak eredményét, továbbá arra, hogy a
nagy deformációkra is érvényes 3-dimenziós konstitutív egyenletek (upper-convected
Maxwell-modell) mennyire pontosan tudják leírni a folyadék viselkedését. A végeselemes
módszert használó szimulációt COMSOL Multiphysics 4.3b szoftverben implementáltuk.
A szimulációk során elért eredmények szerint a szilikonolaj szabad felszínének a
deformációja jól egyezik a mérés során szabad szemmel megfigyelhető alakkal, ami a 3D
modell helyességét támasztja alá. Kimutattuk azt is, hogy a viszkoelasztikus feszültségtenzor
olyan jellegű változásokat okoz az áramlási képben, hogy az ún. concentric cylinder (CC)
geometria különböző peremfelületein a forgatónyomatékok megváltozásai lényegében
kompenzálják egymást, így eredőjük a reometriai mérés pontosságát csak elhanyagolható
mértékben befolyásolja.



